Diari Oficial de la Generalitat Valenciana


Sumari del DOGV 2879, del 28-11-1996 (1996/840161)

RESOLUCIÓ de 8 d'octubre de 1996 de la Direcció General d'Indústria i Energia, per la qual resol l'expedient de concessió d'aprofitament de les aigües mineromedicinals procedents dels brolladors Fuente del Baño i Fuente de Mosén Miguel Ancejo, ambdues al terme de Navajas (Castelló), instat per Meridies, SA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2879

Data del DOGV
:   28-11-1996

Secció del DOGV
:   ALTRES DISPOSICIONS

Número del document
:   1996/840161


Data del document
:   08-10-1996

Organisme emissor
:   Conselleria d'Indústria i Comerç

Tipus de document
:   Resolució

RESOLUCIó de 8 d'octubre de 1996 de la Direcció General d'Indústria i Energia, per la qual resol l'expedient de concessió d'aprofitament de les aigües mineromedicinals procedents dels brolladors Fuente del BaÑo i Fuente de Mosén Miguel Ancejo, ambdues al terme de Navajas (Castelló), instat per Meridies, SA.   
Vist l'expedient de concessió d'aprofitament d'aigües mineromedicinals per a ús balneoteràpic, instat davant el Servei Territorial d'Indústria i Energia de Castelló pel Sr. José María Vinuesa Angulo, en representació de Meridies, SA, amb CIF núm. A-79/177358 i domicili social a Las Rozas de Madrid, Av. d'Atenes, núm. 34, urb. El Pinar.  
Vistos la Llei 22/1973, de Mines; el Reial Decret 2.857/1978, pel qual s'aprova el Reglament General per al Règim de la Mineria; el Reial Decret 863/1985, pel qual s'aprova el Reglament General de Normes Bàsiques de Seguretat Minera; el Reial Decret 1.047/1984, de transferències a la Comunitat Valenciana en matèria d'indústria, energia i mines; la Llei 29/1985, d'Aigües; el Reial Decret 849/1986, pel qual s'aprova el Reglament Públic Hidràulic, títol preliminar i altres; la Sentència núm. 227/1988, del ple del Tribunal Constitucional; el Decret 137/1996, del Govern Valencià, pel qual s'aprova el Reglament Orgànic i Funcional de la Conselleria d'Indústria i Comerç.  
Antecedents de fet  
Primer  
L'entitat mercantil Meridies, SA, mitjançant escrit de data 26 de novembre de 1991, d'acord amb l'article 24 de la Llei 22/73, de 21 de juliol de 1973, de Mines, i de l'article 39 del Reglament General per al Règim de la Mineria, sol·licità, com a requisit previ per al posterior aprofitament balneoteràpic, que la Conselleria d'Indústria, Comerç i Turisme declarara aigua mineromedicinal la procedent dels brolladors Fuente del BaÑo i Fuente de Mosén Miguel Ancejo, ambdós al terme municipal de Navajas (Castelló), la respectiva situació geogràfica dels quals, aproximada, en coordenades UTM, el·lipsoide de Hayford, fus 30, és:  
x = 712.600; y = 4.418.450; cota de surgència, 390 m.s.n.m.  
x = 713.940; y = 4.417.040, cota de surgència, 350 m.s.n.m.  
d'acord amb la referència topogràfica del mapa militar d'Espanya, a escala 1:50.000, full núm. 29-25 (640), corresponents a Sogorb. Es procedí a la informació pública de la sol·licitud per mitjà d'anuncis que es publicaren en el BOP de Castelló de 20 de febrer de 1992 i en el BOE de 27 d'abril de 1992. Amb data 14 de juliol de 1992, el Servei Territorial d'Indústria i Energia de Castelló notificà a Meridies, SA i, en ser terreny de domini públic el lloc del naixement dels brolladors, a la Confederació Hidrogràfica del Xúquer i a l'Ajuntament de Navajas la data en què s'efectuaria la presa de mostres que prescriu l'article 39.2 del Reglament General per al Règim de la Mineria, actuació que es portà a cap en data 28 de juliol de 1992, d'acord amb el que es desprèn de la corresponent acta, en presència de les parts interessades, i s'envià una de les mostres preses a l'Institut Tecnològic Geominer d'Espanya per a l'anàlisi reglamentària que trameté en data 30 d'octubre de 1992. Per donar compliment a l'article 24.3 de la vigent Llei de Mines, es traslladaren ambdós expedients a la Conselleria de Sanitat i Consum en data 8 de febrer de 1993, i aquest organisme va emetre un informe vinculant favorable en data 26 d'agost de 1993. Finalment les aigües procedents dels brolladors Fuente del BaÑo i Fuente de Mosén Miguel Ancejo, foren declarades mineromedicinals per sengles resolucions de la Conselleria d'Indústria, Comerç i Turisme en data 25 de novembre de 1993, notificades a l'entitat interessada en data 2 de desembre de 1993 i publicades en el BOP de Castelló de data 22 de gener de 1994 i en el BOE de 23 de febrer de 1994. En ambdues resolucions consta, en la referència als fets, que les aigües dels esmentats brolladors tenen caràcter de públiques.  
Segon  
L'entitat interessada, mitjançant escrit de data 27 de desembre de 1993, adreçat al Servei Territorial de Castelló, exercí el dret a l'aprofitament de les aigües mineromedicinals d'ambdós brolladors, d'acord amb el que disposen els articles 25.2 i 26.1 de la Llei 22/1973, de 21 de juliol, de Mines, destinades a la utilització balneoteràpica, dins el termini que marca l'article 25.3 de l'esmentada llei, i sol·licità l'autorització per a l'aprofitament de 60.000 m3, captats de cadascuna de les fonts, volum total anual de 120.000 m3, per un període de 30 anys, prorrogables per altres terminis iguals fins un màxim de 90 anys, presentant per a això la documentació tècnica requerida en l'article 41 de l'esmentat reglament, és a dir el projecte general d'explotació i instal·lacions de l'establiment balneoteràpic, l'estudi hidrogeològic per a la definició dels perímetres de protecció d'ambdós brolladors, les inversions que cal realitzar i l'estudi econòmic de finançament; la documentació específica es trameté a l'Institut Tecnològic Geominer d'Espanya per a l'informe relatiu al perímetre de protecció proposat per Meridies, SA.  
Tercer  
De conformitat amb l'article 41.2 del Reglament General per al Règim de la Mineria, l'Institut Tecnològic Geominer d'Espanya va emetre informe, en data 28 de febrer de 1994, per al brollador Fuente de Mosén Miguel Ancejo, favorable al perímetre de protecció proposat per la interessada, i per al brollador Fuente del BaÑo, desfavorable, definint un perímetre de protecció diferent al proposat, si bé la interessada, mitjançant escrit de data 30 de juny de 1994, acceptà aquest últim i renuncià a formular-hi al·legacions.  
Quart  
La Conselleria de Sanitat i Consum, en informe vinculant, emès en data 18 d'abril de 1994, reiterà el caràcter mineromedicinal de les aigües procedents dels esmentats brolladors a l'efecte d'utilització per als fins previstos.  
Cinquè  
Per Resolució de la Direcció General d'Indústria i Energia de data 1 de desembre de 1994 (BOE de 10 de gener de 1995, BOP de Castelló de 4 de febrer de 1995 i DOGV de 21 de febrer de 1995), se sotmeté a informació pública el projecte general d'aprofitament parcial d'aigües mineromedicinals procedents de les dues fonts esmentades i els perímetres de protecció dels respectius brolladors, a fi que els interessats en l'expedient, com també els propietaris dels terrenys, béns o drets compresos en els perímetres de protecció, pogueren al·legar en el termini de quinze dies, comptadors des de l'última publicació oficial, el que consideraren convenient al seu dret, sense que s'hi presentara en el termini concedit per a això cap tipus d'al·legació contra l'esmentada sol·licitud d'aprofitament.  
Sisè  
El Servei Territorial d'Indústria i Energia de Castelló va emetre informe favorable sobre la sol·licitud, els projectes i els annexos presentats per la societat interessada, i l'informe de l'Institut Tecnològic Geominer d'Espanya, relatiu als perímetres de protecció de les esmentades fonts, segons un escrit adreçat a la Direcció General d'Indústria i Energia en data 29 d'agost de 1994.  
Setè  
Es va trametre l'expedient de concessió d'aprofitament a les conselleries de Medi Ambient, Agricultura i Pesca, i a la Confederació Hidrogràfica del Xúquer perquè informaren sobre altres possibles aprofitaments que pogueren considerar-se de major conveniència, d'acord amb el que prescriu l'article 26.3 de la Llei 22/1973, de Mines, sent els seus informes de dates 5 de maig de 1995, 15 de maig de 1995 i 13 de juny de 1995, favorables els dos primers, i desfavorable el tercer, manifestant en l'informe que una part de les aigües procedents de la Fuente del BaÑo, es trobaven inscrites a favor de la comunitat de regants de Navajas, destinades al reg, i una part es trobava en tramitació molt avançada a favor de la comunitat de propietaris Fuente del BaÑo, destinades al proveïment humà.  
Vuitè  
Mitjançant ofici de la Direcció General d'Indústria i Energia de data 30 de juny de 1995, reiterat en data 1 de setembre de 1995, es requerí a la Confederació Hidrogràfica del Xúquer perquè informara dels drets existents, com també dels expedients en tràmit, sobre les aigües procedents de la Fuente del BaÑo i Fuente de Mosén Miguel Ancejo, que pogueren ser afectats per la concessió sol·licitada per Meridies, SA, concretant-ne el titular, el contingut del dret i la data de començament, cosa sobre la qual va emetre informe la Confederació Hidrogràfica del Xúquer en data 7 de setembre de 1995, manifestant que totes les aigües són un recurs unitari, subordinat a l'interès general, que forma part del domini públic hidràulic, per definició de la Llei 29/1985, de 2 d'agost, d'Aigües, en l'article 1, adjuntant una relació de setze aprofitaments del corrent del riu Palància inscrits i esmentant en l'ofici l'expedient en tràmit molt avançat de la comunitat de propietaris Fuente del BaÑo; en l'esmentada relació s'especifiquen els cabals màxims autoritzats, però no hi consten els volums anuals concedits als esmentats usuaris.  
Novè  
La Direcció General d'Indústria i Energia, en vista de l'informe de la Confederació Hidrogràfica del Xúquer de data 13 de juny de 1995, va fer palès en l'expedient promogut per Meridies, SA, a la comunitat de regants de Navajas i a la comunitat de propietaris Fuente del BaÑo, com a usuaris directes de la Fuente del BaÑo, i els donà vista a aquest perquè al·legaren per escrit el que consideraren convenient al seu dret, durant deu dies, comptats des de l'endemà de la notificació, fet que tingué lloc en dates 9 de gener de 1996 i 29 de gener de 1996, respectivament. La comunitat de regants de Navajas ha manifestat, mitjançant escrit de data 17 de gener de 1996, que no té res a al·legar mentre no es danye, perjudique o menyscapte els seus drets i la comunitat de propietaris Fuente del BaÑo, mitjançant escrit de data 8 de febrer de 1996, s'ha oposat formalment a l'aprofitament l'autorització del qual se sol·licita, al·legant que té en la Confederació Hidrogràfica del Xúquer un expedient on consta acreditada al seu favor la propietat per cinquanta anys de les aigües que es pretén aprofitar.  
Deu  
Atès que la consulta formulada a la Confederació Hidrogràfica del Xúquer que s'esmenta en l'antecedent vuitè no oferia una informació clara i precisa que permetera determinar els dos punts que condicionen l'expedient: l'existència de sobrants d'aigua, com també els usos que podrien considerar-se prioritaris a l'aprofitament mineromedicinal, se sol·licità novament informe a l'esmentat organisme en data 29 d'abril de 1996 a l'efecte que es pronunciara de forma exacta i suficient sobre:  
Aprofitaments l'ús dels quals es considere prioritari al sol·licitat per l'entitat Meridies, SA.  
Existència real de sobrants en el corrent pel qual circulen els brolladors Fuente del BaÑo i Fuente Mosén Miguel Ancejo, reiterant-se la Confederació Hidrogràfica del Xúquer en l'informe de data 13 de juny de 1995, segons un escrit de data 29 d'abril de 1996.  
Fonaments de dret  
Primer  
Declarades les aigües procedents de les fonts del BaÑo i Mosén Miguel Ancejo com mineromedicinals segons es fa palès en l'antecedent de fet primer, aquesta Direcció General d'Indústria i Energia és competent per a resoldre la sol·licitud d'autorització d'aprofitament de les esmentades aigües, formulada per Meridies, SA, en virtut del que disposen els articles 69 de la Llei 22/73, de 21 de juliol, de Mines, i 81 dels seu reglament, aprovat pel Reial Decret 2.857/78, el Reial Decret 1.047/84, d'11 d'abril, de transferències a la Comunitat Valenciana en matèria d'indústria, energia i mines, en l'article 2 i l'annex I, apartat B.III.a) i l'article 15 del Decret 137/1996, de 16 de juliol, pel qual s'aprova el Reglament Orgànic i Funcional de la Conselleria d'Indústria i Comerç.  
Segon  
En la tramitació de l'expedient s'han presentat oposicions a la resolució d'atorgament de l'autorització d'aprofitament sol·licitada, per part de la Confederació Hidrogràfica del Xúquer i de la comunitat de propietaris de la Fuente del BaÑo, totes elles especificades en els antecedents de fet compresos entre el setè i el desè, ambdós inclosos, que al seu torn plantegen una sèrie de qüestions que cal analitzar perquè són determinants del contingut de la concessió d'aprofitament.  
Tercer  
Les aigües mineromedicinals es troben expressament excloses de la Llei d'Aigües (article 1.4) i l'atorgament com a autoritzacions d'aprofitament o de concessions d'aigua mineromedicinal és competència de la Generalitat Valenciana, segons es justifica en el fonament de dret primer. Advoca aquesta interpretació el pronunciament de la sentència del Tribunal Constitucional 227/1988, respecte de l'article 1.4 del Reglament Públic Hidràulic. A falta d'una planificació dels recursos hídrics de la conca del riu Palància, tampoc és d'aplicació l'ordre de preferència que indica l'article 98 del títol II, capítol segon, secció 9a del Reglament del Domini Públic Hidràulic, llevat de les de proveïment a poblacions segons la sentència del Tribunal Suprem de 15 de gener de 1991, RA 385, i totes altres concessions o drets preexistents, ajustant-se en aquest últim cas a la millor conveniència per a l'interès general com indica l'article 26.3 de la Llei 22/1973, de Mines, i a la via indemnitzatòria i l'expropiació forçosa en el cas d'eventual perjudici a tercers, de conformitat amb l'article 29 d'aquesta llei.  
Quart  
Queda acreditat, amb l'informe de la Comissaria d'Aigües de la Confederació Hidrogràfica del Xúquer de data 7 de setembre de 1995, que existeixen una sèrie d'aprofitaments en el riu Palància la concessió dels quals es troba degudament inscrita i que han de ser respectades en tant que siguen mereixedores de tutela jurídica. D'altra banda, l'aprofitament que se sol·licita, comprèn un volum màxim anual de 60.000 m3 de cada brollador, les aigües del qual aboquen directament al llit del riu Palància.  
Cinquè  
No consta en l'expedient cap prova tècnica o pericial que, amb plena convicció, acredite que l'aprofitament mineromedicinal que es pretén autoritzar no perjudicaria les preses que, aigües avall, han obtingut l'oportuna concessió. Així mateix, com s'ha indicat en l'antecedent de fet vuitè, en els successius informes presentats per la Confederació Hidrogràfica del Xúquer no es justifiquen els volums anuals de l'aigua atorgats a concessions o drets d'aprofitament preexistents ni s'esmenta el cabal màxim i el volum anual sol·licitat per la comunitat de propietaris de la Fuente del BaÑo: tan sols pot dir-se que el cabal màxim atorgat per a la totalitat de les extraccions és de 3107,69 litres/segon, enfront dels 6,2 litres/segon, per a aplicacions balneoteràpiques no consumptives, sol·licitat d'ambdues fonts per Meridies, SA.  
Sisè  
Analitzat el llistat dels setze aprofitaments inscrits, en el qual no figura com a titular o en precari la comunitat de propietaris Fuente del BaÑo, s'hi observen certes informacions que generen, si més no, dubtes respecte de la composició de les dades que se subministren. S'observa que, sota la rúbrica "nom del corrent", solament en el primer aprofitament consta (i manuscrit amb llapis) la Fuente del BaÑo, i la resta consten en el corrent del riu Palància, llevat del núm. 13 del llistat el corrent del qual (codi J-SC-66) no hi apareix nominat, observació que fa pensar en una agregació de corrents la realitat de les quals no ha sigut confrontada. En segon lloc, dels setze aprofitaments llistats només un d'ells, el núm. 13, es destina parcialment a l'aprofitament de població (ja s'ha dit que, precisament aquest aprofitament pren les aigües del corrent diferent del riu Palància, sense que s'acredite que les aigües de les dues fonts de Navajas repercutisquen en el cabal d'aquest corrent innominat); la resta dels aprofitaments es destinen, majoritàriament, a regs i usos agrícoles, tot i que es detecten usos industrials (núms. 2 i 12), força motriu (núms. 6, 8, 12, 13 i 15) i, fins i tot una fàbrica de gel (núm. 12). Cal afegir a això que, en diversos d'aquests aprofitaments s'esmenten, expressament, sobrants d'aigües que són derivats a les séquies Cabo Alto (núm. 6), Major de Sagunt (núm. 8) i Sargal (núm. 14), en lloc de ser derivades al mateix llit. Per si de cas, l'aprofitament núm. 16 es proveeix de les aigües procedents del brollador Hambre, i no del llit del riu Palància. A l'últim: certs vessaments del corrent són captats per assuts dels termes d'Algar, Estivella, Sagunt i Sot de Ferrer (vegeu aprofitament núm. 10). Per consegüent, en l'acumulació de totes les anteriors circumstàncies es poden veure indicis que, davant l'afirmació de la Confederació Hidrogràfica del Xúquer, sí que poden existir aigües sobrants. Indueix a aquesta mateixa conclusió el fet que es trobe en tràmit d'inscripció una nova concessió que correspon a la comunitat de propietaris Fuente del BaÑo.  
Setè  
D'acord amb la Sentència del Tribunal Suprem de 15 d'abril de 1981, RA 1.454, l'existència de concessions actuals no implica per part de les entitats públiques que concedeixen, la garantia del cabal efectiu concedit, per la qual cosa s'entén que, és suficient que hi haja un plantejament que objectivament i racionalment, justifique que hi ha un cabal suficient, perquè puga autoritzar-se l'explotació d'una nova concessió sense que per a això calga que l'administració pública tinga la completa i absoluta seguretat que aquesta no perjudicarà tercers.  
Vuitè  
D'altra banda, entre les tasques, instal·lacions i serveis del projecte d'aprofitament presentat per Meridies, SA, no està inclòs l'hotel i els seus espais urbanitzats corresponents, d'acord amb el que es desprèn, tant de la documentació sobre inversions presentada, com de la manifestació explícita feta per l'entitat interessada en els seus escrits de dates 27 de desembre de 1993 i 2 de setembre de 1994, sent l'ús pretès per l'entitat Meridies, SA de caràcter balneoteràpic i, per això, no consumptiu, per la qual cosa les possibilitats reals de causar perjudicis a tercers són escasses, per la qual cosa, d'acord amb el fonaments de dret sisè i setè cal rebutjar les al·legacions de la comunitat de propietaris de la Fuente del BaÑo.  
Novè  
Pel que fa a la determinació puntual de les activitats sotmeses a prohibició o intervenció dins del perímetre de protecció demanat per Meridies en la seua sol·licitud de data 27 de desembre de 1993, cal remetre's a l'article 43 del Reglament General per al Règim de la Mineria, segons el qual tals activitats són les de qualsevol naturalesa que puguen perjudicar l'aqüífer o el natural aprofitament, i que els treballs subterranis que es realitzen dins del perímetre, han de comptar necessàriament amb l'autorització del Servei Territorial d'Indústria i Energia de Castelló, sense perjudici de les altres que siguen exigibles. Aquesta previsió reglamentària i l'obligació de l'autoritat minera de vetlar per la conservació dels brolladors d'aigües minerals o mineromedicinals i els seus perímetres de protecció, ordenant la paralització de qualsevol tasca que puga causar dany al cabal o a la qualitat de les aigües, establerta en la HOB-BRQ-L.G.13.7.85 al Reglament General de Normes Bàsiques de la Seguretat Minera, fa innecessària la determinació amb més precisió de les activitats subjectes a intervenció dins del perímetre de protecció.  
Deu  
Atès que les aigües sol·licitades tenen caràcter de públiques, amb anterioritat a la declaració d'aigües mineromedicinals, és procedent atorgar-ne l'aprofitament per concessió, en virtut de l'article 42.3 del Reglament General per al Règim de la Mineria.  
Aquesta Direcció General d'Indústria i Energia, atès que ha realitzat tots els tràmits del procediment, a proposta del Servei Territorial d'Indústria i Energia de Castelló resol:  
Atorgar a Meridies, SA, la concessió d'aprofitament per a ús balneoteràpic en el centre projectat de les aigües mineromedicinals procedents dels brolladors Fuente del BaÑo i Fuente de Mosén Miguel Ancejo, en els següents termes:  
1. El volum màxim anual és d'un total de 120.000 m3, i d'aquests corresponen 60.000 m3 com volum màxim anual de cadascun dels brolladors. El cabal màxim instantani autoritzat serà de 3,97 litres/segon de la Fuente del BaÑo i 2,23 litres/segon de la Fuente de Mosén Miguel Ancejo.  
2. Aquesta concessió d'aprofitament s'atorga per un termini de trenta anys, prorrogable, si s'escau, fins un màxim de 90 anys, sense perjudici a tercers.  
3. Quan les condicions de la concessió afecten drets a tercers, no previstes en aquesta resolució, la titular d'aquesta estarà obligada a les indemnitzacions que corresponguen. En cas que no s'hi avinguen, podrà sol·licitar per causa d'utilitat pública l'expropiació forçosa dels drets afectats (article 44 del Reial Decret 2.857/1978, de 25 d'agost, pel qual s'aprova el Reglament General per al Règim de la Mineria).  
4. Els perímetres de protecció del dret d'aprofitament estan definits per sengles polígons els vèrtexs dels quals, expressats en coordenades UTM, el·lipsoide de Hayford, fus 30, són els següents:  
Per al brollador Fuente del BaÑo:  
Vèrtex X Y  
 1 810.748 4.419.000  
 2 384.388 4.420.000  
 3 221.240 4.420.000  
 4 580.351 4.418.000  
 5 104.002 4.418.000  
Per al brollador Fuente de Mosén Miguel Ancejo:  
Vèrtex X Y  
 1 275.578 4.415750   
 2 361.519 4.416.550  
 3 157.182 4.417.600  
 4 891.661 4.416.200   
5. Condicions de la concessió d'aprofitament:  
a) Les obres i instal·lacions corresponents s'ajustaran al projecte presentat que figura en l'expedient, en allò que no s'opose a les condicions regulades en aquesta resolució.  
b) En el termini de sis mesos, comptadors des de la notificació d'aquesta resolució, Meridies, SA haurà d'iniciar les actuacions administratives necessàries, relatives a la modificació del planejament urbanístic afectat que faça possible realitzar les obres projectades. Transcorregut l'esmentat termini o les pròrrogues sense el començament d'aquestes es declararà caducada l'autorització.  
En el termini de tres mesos, comptadors des de la data de la resolució favorable de l'òrgan competent que aprove les modificacions necessàries que calga introduir en el planejament urbanístic per a la realització de les obres projectades, se sol·licitaran les llicències administratives necessàries que permeten la iniciació de l'obra civil i el centre termal, corresponents a la primera fase del projecte. Transcorregut l'esmentat termini sense que s'haja efectuat l'esmentada sol·licitud, es declararà caducada l'autorització.  
En el termini de sis mesos, comptadors des de l'obtenció de les llicències municipals per a la realització de l'obra civil i les instal·lacions balneoteràpiques, aquestes hauran de començar, després de la presentació prèvia i l'aprovació pel Servei Territorial d'Indústria i Energia de Castelló dels projectes específics del centre balneoteràpic i el nom, l'adreça i la referència col·legial del director tècnic de les obres i el començament d'aquestes en cadascuna de les fases.  
El termini per a la realització i l'acabament de les obres és de tres anys per a cadascuna de les tres fases consecutives, comptador des de l'inici de les obres de la primera fase, i la titular de la concessió haurà de comunicar la fi de les obres de cadascuna de les fases al Servei Territorial d'Indústria i Energia de Castelló. El termini per al començament dels usos ací autoritzats de l'aigua mineromedicinal finalitza als sis mesos, comptadors des de l'acabament de cadascuna de les fases d'obra.  
c) Correspon al Servei Territorial d'Indústria i Energia de Castelló la inspecció i vigilància, tant de la posada en marxa del projecte com de la seua explotació, el qual alçara al seu dia l'acta de reconeixement final de les obres i instal·lacions, fent constar el compliment de les condicions de la concessió, les característiques de la bomba d'extracció i totes les altres instal·lacions de la concessió, la qual cosa constitueix la condició prèvia al començament de l'explotació.  
d) La titular de la concessió haurà d'instal·lar, al seu càrrec, un comptador volumètric d'aigua a l'entrada de la instal·lació de cada bomba. El Servei Territorial competent comprovarà especialment que el volum anual utilitzat pel concessionari no excedeix el que s'autoritza, en cap cas.  
e) Les aigües mineromedicinals no podran utilitzar-se per a fins diferents als autoritzats i especialment no podran alienar-se, cedir-se o arrendar-se per a uns altres usos. En cap cas es podrà extraure un cabal superior a l'autoritzat.  
f) Les obres i instal·lacions han de conservar-se en bon estat, evitant les pèrdues d'aigües innecessàries per fugues, filtracions o qualsevol altra causa, i no podrà efectuar-se cap modificació sense l'autorització del Servei Territorial d'Indústria i Energia de Castelló.  
g) La titular de l'aprofitament haurà de presentar al Servei Territorial d'Indústria i Energia de Castelló, durant el primer trimestre de cada any, una memòria anual sobre els resultats de l'explotació de l'any anterior i un programa d'explotació per a l'any actual.  
h) Cada deu anys, la titular de l'aprofitament presentarà al Servei Territorial d'Indústria i Energia un informe detallat que justifique la continuïtat del recurs, les noves inversions que projecte realitzar, la quantia de l'aprofitament, la problemàtica, les necessitats i els projectes futurs.  
i) La Direcció General d'Indústria i Energia podrà establir, en qualsevol moment, les prescripcions que considere necessàries per a garantir la racionalitat de l'explotació del recurs i la conservació de l'aqüífer, i la titular de l'aprofitament estarà obligada al compliment de les esmentades prescripcions.  
Aquesta concessió s'atorga sense perjudici d'altres autoritzacions legalment necessàries per a l'execució del projecte i l'exercici de l'activitat.  
Contra aquesta resolució, que no posa fi a la via administrativa, podrà interposar-se recurs ordinari davant el conseller d'Indústria i Comerç en el termini d'un mes, comptador des de la data de la notificació, d'acord amb el que estableixen els articles 114 i 48 de la Llei 30/1992, de Règim Jurídic de les Administracions Públiques i del Procediment Administratiu Comú.  
València, 8 d'octubre de 1996.- El director general d'Indústria i Energia: José Luis Ramírez Sorribes.